## Odluka o sudjelovanju Republike Hrvatske u šestom povećanju upisanog kapitala Razvojne banke Vijeća Europe

### NN 132/2011 (18.11.2011.), Odluka o sudjelovanju Republike Hrvatske u šestom povećanju upisanog kapitala Razvojne banke Vijeća Europe

VLADA REPUBLIKE HRVATSKE

2628

Na temelju članka 8. Zakona o pristupanju Republike Hrvatske Fondu Vijeća Europe za socijalni razvitak i potvrđivanju Statuta Fonda Vijeća Europe za socijalni razvitak od 8. lipnja 1993. godine (»Narodne novine – Međunarodni ugovori«, broj 8/97), Odluke o službenoj uporabi novog naziva Fonda Vijeća Europe za socijalni razvitak – »Razvojna banka Vijeća Europe« (CEB) i o prihvaćanju petog povećanja kapitala Razvojne banke Vijeća Europe (Narodne novine, broj 59/2000) te članka IV. odjeljka 2. i članka IX. odjeljaka 3.1.d. i 3.2. Statuta Razvojne banke Vijeća Europe, Vlada Republike Hrvatske je na sjednici održanoj 27. listopada 2011. godine donijela

ODLUKU

O SUDJELOVANJU REPUBLIKE HRVATSKE U ŠESTOM POVEĆANJU UPISANOG KAPITALA RAZVOJNE BANKE VIJEĆA EUROPE

I.

Prihvaća se sudjelovanje Republike Hrvatske u šestom povećanju upisanog kapitala Razvojne banke Vijeća Europe (u daljnjem tekstu: CEB) prema načelima Rezolucije 386 (2011) Upravnog odbora CEB-a, usvojene 4. veljače 2011. godine.

II.

Na temelju Rezolucije iz točke I. ove Odluke određeno je da će se upisani kapital CEB-a povećati za najviše 2.200.000.000,00 eura, od čega 246.180.000,00 eura predstavlja uplaćeni kapital, a 1.953.820.000,00 eura nepozvani kapital. Upisani kapital CEB-a iznosi 3.303.450.000,00 eura i sastoji se od 369.738.000,00 eura uplaćenog kapitala (Called Capital), te 2.933.712.000,00 eura nepozvanog kapitala (Uncalled Capital) koji predstavlja potencijalnu obvezu zemalja članica CEB-a. Sudjelovanjem svih zemalja članica CEB-a u šestom povećanju upisanog kapitala isti bi mogao iznositi 5.503.450.000,00 eura, od čega bi uplaćeni kapital iznosio 615.918.000,00 eura, a nepozvani kapital 4.887.532.000,00 eura.

Sudjelovanje zemlje članice CEB-a u povećanju upisanog kapitala potvrđuje se potpisivanjem pisma o upisu potvrda o udjelima (Participating Certificates) za odgovarajući iznos upisanog kapitala utemeljen Rezolucijom iz točke I. ove Odluke za svaku pojedinačnu članicu. Povećanje upisanog kapitala stupit će na snagu najranije 31. prosinca 2011. godine pod uvjetom da se do tada postigne upis najmanje 67% potvrda o udjelima od strane zemalja članica ili će stupiti na snagu na dan prvog sljedećeg kraja mjeseca koji slijedi nakon 31. prosinca 2011. godine i tijekom kojeg treba postići upis najmanje 67% potvrda o udjelima. Razdoblje upisa predviđeno je do 30. lipnja 2012. godine.

Danom proglašenja stupanja na snagu povećanja upisanog kapitala ili naknadno, po sudjelovanju zemlje članice u povećanju ukoliko to sudjelovanje pada nakon dana proglašenja iz ovoga stavka, a u roku iz stavka 2. ove točke:

– CEB će, u ime zemalja članica koje su sudjelovale u povećanju, izvršiti transfer iz svojih rezervi radi financiranja odgovarajućeg iznosa uplaćenog kapitala, uskladiti bilancu te glasačka prava,

– za zemlje članice koje su sudjelovale u povećanju nastat će potencijalne obveze po osnovi povećanja nepozvanog kapitala.

Sudjelovanjem zemalja članica CEB-a u povećanju upisanog kapitala i stupanjem na snagu povećanja upisanog kapitala ne nastaju izravne obveze za plaćanja CEB-u.

III.

Upisani kapital Republike Hrvatske u CEB-u iznosi 12.831.000,00 eura, od čega je 1.417.000,00 eura uplaćenog kapitala, a 11.414.000,00 eura predstavlja nepozvani kapital. Na temelju Rezolucije iz točke I. ove Odluke i poziva guvernera CEB-a, Republici Hrvatskoj omogućeno je da sudjelovanjem u povećanju upisanog kapitala održi postojeći udjel od 0,388% u ukupnom upisanom kapitalu CEB-a i glasačkim pravima. Sudjelovanje Republike Hrvatske u povećanju upisanog kapitala CEB-a iznosi 8.545.000,00 eura od čega je 956.000,00 eura uplaćenog kapitala i 7.589.000,00 eura nepozvanog kapitala.

Sudjelovanjem Republike Hrvatske u povećanju upisanog kapitala u iznosu 8.545.000,00 eura i stupanjem na snagu povećanja upisanog kapitala CEB-a za Republiku Hrvatsku ne nastaje izravna obveza plaćanja CEB-u. Stupanjem na snagu povećanja upisanog kapitala CEB-a za Republiku Hrvatsku nastat će potencijalna financijska obveza u iznosu 7.589.000,00 eura koja se odnosi na jamstvo za nepozvani kapital. Upisani kapital Republike Hrvatske iznosit će, po stupanju na snagu povećanja upisanog kapitala CEB-a, 21.376.000,00 eura, od čega će uplaćeni kapital iznositi 2.373.000,00 eura, a nepozvani 19.003.000,00 eura.

IV.

Sudjelovanje Republike Hrvatske u povećanju upisanog kapitala i stupanje na snagu povećanja upisanog kapitala CEB-a ne zahtijeva osiguranje financijskih sredstava u okviru državnog proračuna Republike Hrvatske.

V.

Ovlašćuje se ministrica financija da potpiše pismo iz točke II. ove Odluke, o upisu potvrda o udjelima Republike Hrvatske za iznos povećanja upisanog kapitala iz točke III. ove Odluke i da dostavi to pismo mjerodavnim tijelima CEB-a, radi ispunjenja uvjeta za sudjelovanje u šestom povećanju upisanog kapitala CEB-a.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 450-02/11-02/08

Urbroj: 5030120-11-1

Zagreb, 27. listopada 2011.

Predsjednica
Jadranka Kosor, dipl. iur., v. r.

Odluka, NN 132/2011-2628